B. Bugár, podpredseda NR SR: (2002-06-25):
P. Vrždák, poslanec: Ďakujem. Vážený pán predsedajúci, vážený pán minister, vážené panie poslankyne, vážení páni poslanci, dovoľte, aby som vás na základe poverenia výboru pre životné prostredie a ochranu prírody ako gestorského výboru pri rokovaní vládneho návrhu zákona o obaloch a o zmene a doplnení niektorých zákonov, tlač 1515, informoval o výsledku rokovania výborov Národnej rady Slovenskej republiky k tomuto návrhu zákona, o návrhoch a stanovisku gestorského výboru, obsiahnutých v spoločnej správe k tomuto návrhu, uvedenej ako tlač 1515a. Predmetná spoločná správa výborov Národnej rady Slovenskej republiky o prerokovaní vládneho návrhu zákona o obaloch a o zmene a doplnení niektorých zákonov bola schválená uznesením Výboru Národnej rady Slovenskej republiky pre životné prostredie a ochranu prírody č. 295 z 18. júna 2002. Národná rada Slovenskej republiky uznesením č. 2119 zo 16. mája 2002 pridelila vládny návrh zákona o obaloch a o zmene a doplnení niektorých zákonov týmto výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre pôdohospodárstvo, výboru pre verejnú správu a výboru pre životné prostredie a ochranu prírody. Uvedené výbory prerokovali predmetný návrh zákona v lehote určenej uznesením Národnej rady Slovenskej republiky okrem Výboru Národnej rady Slovenskej republiky pre verejnú správu, ktorý predmetný zákon neprerokoval, lebo nebola prítomná nadpolovičná väčšina jeho členov. Gestorský výbor nedostal žiadne stanovisko od poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 Národnej rady Slovenskej republiky o rokovacom poriadku Národnej rady. Vládny návrh zákona o obaloch a o zmene a doplnení niektorých zákonov odporúčali Národnej rade Slovenskej republiky schváliť s pozmeňujúcimi a doplňujúcimi návrhmi tieto výbory Národnej rady Slovenskej republiky: ústavnoprávny výbor, uznesenie č. 1006 z 12. 6. 2002, Výbor Národnej rady pre financie, rozpočet a menu, uznesenie č. 979 zo 4. júna 20002, Výbor Národnej rady pre hospodárstvo, privatizáciu a podnikanie, uznesenie č. 814 z 12. júna 2002, Výbor Národnej rady pre pôdohospodárstvo, uznesenie č. 424 z 5. 6. 2002 a Výbor Národnej rady Slovenskej republiky pre životné prostredie a ochranu prírody uznesením č. 278 zo 4. 6. 2002. Z uznesení výborov Národnej rady Slovenskej republiky, uvedených pod bodom 3 tejto správy, vyplývajú pozmeňujúce a doplňujúce návrhy, ktoré máte uvedené pod bodmi 1 - 67 v časti IV spoločnej správy. Z tohto dôvodu ich nebudem osobne čítať, podotýkam však, že stanovisko gestorského výboru je uvedené pri každom z pozmeňujúcich návrhov. O pozmeňujúcich a doplňujúcich návrhoch odporúčam hlasovať nasledovne. Spoločne k bodom 1 - 16, 18, 22 - 40, 47 - 54, 57, 59 - 62 a potom body 64, 65 a 67 s odporúčaním gestorského výboru schváliť, spoločne k bodom 5, 17, 19, 20, 21, 41, 42, 43 - 46, 55, 56, 58, 63 a 66 s odporúčaním gestorského výboru neschváliť. Gestorský výbor na základe stanovísk výborov k vládnemu návrhu zákona o obaloch a o zmene a doplnení niektorých zákonov, uvedených pod bodom III tejto správy, v stanoviskách poslancov gestorského výboru, vyjadrených v rozprave k tomuto návrhu zákona v súlade s § 79 ods. 5 rokovacieho poriadku Národnej rady č. 350/1996 Z. z., odporúča Národnej rade Slovenskej republiky vládny návrh zákona o obaloch a o zmene a doplnení niektorých zákonov v znení schválených pozmeňujúcich a doplňujúcich návrhov, uvedených v tejto správe a prednesených v rozprave, schváliť. Pán predsedajúci, otvorte, prosím, rozpravu.